b'\n_START_ARTICLE_\nBoney M.\n_START_SECTION_\nHist\xc3\xb2ria\n_START_PARAGRAPH_\nL\'origen del grup est\xc3\xa0 en un experiment que va realitzar Frank Farian llan\xc3\xa7ant la can\xc3\xa7\xc3\xb3 Baby Do You Wanna bump? amb m\xc3\xbasics arranjadors i cantants d\'estudi desconeguts. L\'experiment va assolir tal \xc3\xa8xit a Holanda que el faria decidir treure-ho a la llum en forma de grup, amb el nom de Boney M.(Boney era el nom del personatge d\'una s\xc3\xa8rie de televisi\xc3\xb3 d\'Austr\xc3\xa0lia). _NEWLINE_Encara que el grup ha tingut canvis en els seus membres, Maizie Williams sempre hi ha estat, des del principi. Claudia Berry, una de les primeres integrants, no satisfeta amb ser simplement cantant d\'estudi, el va abandonar de forma inesperada el febrer de 1976, dies abans que el grup aparegu\xc3\xa9s en un programa de televisi\xc3\xb3 a Saarbr\xc3\xbccken. Marcia Barret recoman\xc3\xa0 Liz Mitchell, que llavors estava en atur i havia estat membre de Les Humphries Singers , perqu\xc3\xa8 reemplac\xc3\xa9s Claudia en el programa. Farian qued\xc3\xa0 impressionat amb la seva actuaci\xc3\xb3 i va entrar a formar part del grup i de la gravaci\xc3\xb3 del seu primer LP, Take The Heat Off Me. _NEWLINE_Altres can\xc3\xa7ons que Farian havia gravat pr\xc3\xa8viament amb Marcia Barrett, l\'altra vocalista, van ser Lovin\' Or Leavin i Daddy Cool, que tamb\xc3\xa9 van entrar a formar part d\'aquell primer LP. La resposta comercial a l\'\xc3\xa0lbum va ser t\xc3\xa8bia. Tanmateix, el grup va actuar per clubs i fires del pa\xc3\xads per promocionar i guanyar reputaci\xc3\xb3. La gran oportunitat arrib\xc3\xa0 al final d\'aquell estiu quan el productor musical de TV Michael "Mike" Leckebusch, de Bremen, va sol\xc2\xb7licitar una actuaci\xc3\xb3 per al seu programa Musikladen. Boney M. aparegu\xc3\xa9 en directe el 18 de setembre de 1976 a les 10 de la nit amb el seu propi espectacle. Al final de la setmana seg\xc3\xbcent Daddy Cool va ser n\xc3\xbam. 1 a Alemanya. A partir de llavors tot va venir rodat. _NEWLINE_Malgrat el seu \xc3\xa8xit amb Boney M., la controv\xc3\xa8rsia va seguir al fundador del grup, Frank Farian, perqu\xc3\xa8 va estar implicat en l\'esc\xc3\xa0ndol de Milli Vanilli. Al contrari que aquest duet, a Boney M tant Bobby Farrell, la cara masculina del grup, com Maizie Williams cantaven a les gravacions. Ning\xc3\xba posava en dubte que els seus directes eren vius i altament competents, destacant el ball innovador de Farrell.\n_START_SECTION_\n\xc3\x88xits\n_START_PARAGRAPH_\nRivers Of Babylon , originalment del grup jamaic\xc3\xa0 The Melodians i amb lletres parcialment basades en el salm 137, es va convertir en el segon major \xc3\xa8xit de vendes al Regne Unit el 1978. Despr\xc3\xa9s que Rivers of Babylon comenc\xc3\xa9s a baixar arrib\xc3\xa0 Brown Girl in the Ring, que va assolir el n\xc3\xbamero 2 de les llistes de vendes. _NEWLINE_El grup tamb\xc3\xa9 va arribar al n\xc3\xbamero 2 de vendes al Regne Unit amb Mary\'s Boy Child / O My Lord, anteriorment gravat per Harry Belafonte. Un altre \xc3\xa8xit va ser Ma Baker , sobre la criminal americana del mateix nom, i van ser rellevants \xc3\xa8xits a Espanya altres temes com Feliz Navidad (versi\xc3\xb3 d\'un tema de Jos\xc3\xa9 Feliciano) i el dedicat a El Lute. A R\xc3\xbassia va tenir gran \xc3\xa8xit el tema Rasputin. _NEWLINE_El 1986, deu anys despr\xc3\xa9s del seu llan\xc3\xa7ament amb la seva formaci\xc3\xb3 original, el grup acumulava 18 discos de plat\xc3\xad, 15 discs d\'or i prop de 150 milions d\'unitats venudes pel m\xc3\xb3n. Aquell mateix any el grup desapareix, per\xc3\xb2 es reuneixen de tant en tant per fer aparicions espor\xc3\xa0diques a televisi\xc3\xb3 i recordar els seus \xc3\xa8xits m\xc3\xa9s populars. _NEWLINE_A la llista dels singles m\xc3\xa9s venuts del Regne Unit, Boney M. apareix en el cinqu\xc3\xa8 i des\xc3\xa8 lloc amb els dos temes anteriors. s\xc3\xb3n l\'\xc3\xbanic grup que apareix dues vegades en els deu primers llocs de les llistes; una gesta nom\xc3\xa9s igualada per Els Beatles. _NEWLINE_Boney M., amb els seus sons sensuals i ritmes enganxosos, es va convertir en un dels grups m\xc3\xa9s coneguts a tot el m\xc3\xb3n, incloent-hi \xc3\x80frica i \xc3\x80sia._NEWLINE_Quant a les can\xc3\xa7ons dedicades a personatges populars (Ma Baker, El Lute i Rasputin), malgrat ser temes ballables i classificats dins el g\xc3\xa8nere disco, llur lletra resumeix amb molt d\'encert les vicissituds dels personatges corresponents.'